**Statusmail 24.8.2016**

Velkommen tilbage fra en forhåbentlig god sommerferie.

**Ny hardware**

Vi fik leveret de nye host servere og det nye SAN (storage) i sommerferien. Det blev sat op i første uge af august. De 80+ virtuelle servere er alle migreret over på det nye udstyr, og det er gået smertefrit.

De gamle host servere arbejder jeg på at få afskaffet/solgt, mens vi beholder det gamle SAN og lader det køre til det ikke kan mere.

**Nyt pædagogisk net**

Der er lavet et nyt pædagogisk net, og Nærum blev flyttet over på det i sommerferien. Det gik fint uden større problemer, og vi er blevet nogle erfaringer rigere, som vi kan bruge til de kommende migreringer af de resterende gymnasier. *Indenfor det kommende år skal alle gymnasier flyttes over*, og det kommer til at give noget ekstra arbejde for de lokale folk. Denne flytning kan kun ske i ferieperioder, så vi snakker efterårsferie/vinterferie eller sidste chance i næste sommerferie. Det er vigtigt I melder ud, hvornår I kan sætte tid af til det.

Der skal oprettes nye brugere (lærere), der skal muligvis justeres på alle lokale switche (gateway, ip’er etc), alle pædagogiske domænemaskiner (også lærer-laptops) skal i nyt domæne og have sat printere og delte drev op. Vi har en længere og mere detaljeret liste, men det er de primære lokale arbejdsopgaver.

Grunden til at vi laver et nyt pædagogisk netværk er at det gamle har kørt siden amtets tid (med alt det snavs, det medfører) og nu hvor vi alligevel opgraderer windows serverne til 2012R2, så udnytter vi chancen for at få lavet et nyt, rent miljø.

**Firewall**

Vi fik omsider opgraderet firewallen i sommerferien. Den var som tidligere nævnt ramt af et par bugs i firmwaren, som gjorde, at vi ikke kunne opgradere, uden at halvdelen af vores netværk gik ned, men det er nu fikset. Det betyder, at vi nu kan oprette nogle nye netværk til at splitte lærere og elever op på de trådløse netværk, og vi har muligheden for at lave dedikerede eksamensnetværk (hvor der kan spærres mere ”aggressivt” mod internettet). Grunden til vi splitter disse op, er, at det giver bedre sikkerhed, og vi undgår nogle problemer med ”flexconnect” på wifi controllerne.

**EU forordning**

I april 2018 (og ikke i 2017 som jeg skrev i sidste status mail) kommer den nye EU-forordning. Hvis man I de lokale ledelser endnu ikke har diskuteret den, bør man sætte det på dagsordenen. Den stiller store krav til øget sikkerhed. Det gælder primært omgang med personfølsomme data. Det indbefatter krav til krypteret mail, logning af al omgang med data (indeholdende personfølsomme data), sikret netværk, backup 5 år tilbage i tiden, udpegning af en sikkerhedsansvarlig, der sørger for at alle ansatte bliver holdt ajour med kravene og ved, hvordan de skal agere med hensyn til håndtering af personfølsomme data etc.

**Sikkermail (eboks)**

Med den nyeste klient kan man vedhæfte filer til flere modtageres eboks (den gamle klient sendte kun det vedhæftede til den første på listen). Under programmer skal sikkermail programmet være version 4.2.005 eller højere. Det er sat til at blive rullet ud automatisk, men det virker ikke altid lige pålideligt, så hvis der er problemer, kan I kontrollere om den nye version er installeret.

**Moodle**

Omkring efteråret/vinter håber jeg at få tid til at få opgraderet alle moodleserverne. Den version Rødovre kører med, har jeg indtryk, af virker godt, men hvis der er specielle ønsker i forhold til at få nyere 3.0+ eller 3.1+ versioner, så kan det også lade sig gøre, men det er lidt på eget ansvar, da jeg ikke har tid til at reinstallere så mange servere med jævne mellemrum, hvis der skulle opstå større problemer. Hvis moodlegruppen kan finde sammen og komme med en plan, er jeg lydhør.

**Fælles Docunote**

I forbindelse med de kommende EU krav om logning af personfølsomme data, har Nærum givet mulighed for at alle gymnasier kan blive oprettet på deres dokumenthåndterings system Docunote, som understøtter den krævede logning. Ulrik har gjort klar til at alle interesserede kan benytte serveren. I øjeblikket tester Rødovre systemet. Jeg har hørt at Ordrup og Gladsaxe også er interesserede. Fordelen ved at benytte en fælles server er, at man sparer de 200-250.000kr, det koster at oprette en egen server, og man ikke skal bruge en masse penge på jævnlige opgraderinger. Der skal kun købes ekstra licenser.

**Hjemmearbejdsplads til Mac Laptops**

Sikkermail og docunote understøtter ikke MacOS, men jeg har lavet en server, der giver adgang til mail og office programmer samt understøtter brugen af sikkermail og docunote fra Mac. Dette er tænkt som en mulighed for et begrænset antal brugere, der benytter sig af Mac laptops som hjemmearbejdsplads og har brug for at kunne benytte docunote og sikkermail. Det fungerer ved at lade windows serveren eksekvere office-programmerne og docunote. Adgang til serveren sker ganske enkelt ved, at man logger på via en browser. Helle tester i øjeblikket funktionalitet og brugervenlighed.

**Backup**

Vil snarligt investere i et nyt NAS og nye diske (hvis pengene bliver bevilget), så vi får plads nok til at have backup, der strækker sig længere bagud i tiden. Det er også nødvendigt i forhold til de kommende EU krav.

**Supportermøde**

Næste supportermøde afholdes på Nærum I slutningen af september.